ועדת הכספים, כנסת 17, פרוטוקול מספר 497, 2007-08-27 12:15

סטס מיסז'ניקוב: שלום רב, אני מתכבד לפתוח את הישיבה.

סטס מיסז'ניקוב: אנו מברכים את שר המדע, התרבות והספורט גאלב מג'אדלה.

סטס מיסז'ניקוב: כבוד השר, אני מזכיר לך ששלחתי לך מכתב שבו התבקשתם להתמקד לגבי שלוש הסוגיות, שלושת הדברים של המשרד, שהיו מבחינת מהות המשרד בשנת 2007, שלושת הדברים שמבחינת

סטס מיסז'ניקוב: כם מהווים את הדברים החשובים ביותר לשנת 2008 והתקצוב הנדרש אליהם והדברים שנמצאו בתוכנית העבודה שלכם ושעליהם אתם נאלצים לוותר בגלל קיצוצים שכל משרד הולך לספוג.

סטס מיסז'ניקוב: כבוד השר, בבקשה.

גאלב מג'אדלה: תודה.

גאלב מג'אדלה: אנו לא מתכוונים לוותר על שום דבר מתוכנית העבודה השנתית שלנו, אנו רוצים להסתייע בכם ולקבל חזרה את כל הקיצוצים וההקצבות הנדרשים.

גאלב מג'אדלה: אדוני היו"ר, אני קודם כל מודה לך ולחברי הוועדה על ההזמנה.

גאלב מג'אדלה: זה הליך דמוקרטי חשוב, שאנו באים לוועדת הכספים, כפי שבאנו גם לוועדת החינוך, התרבות והספורט, ואני בטוח שניעזר גם בכם רבות כי לכולנו מטרה אחת – טובת החברה הישראלית.

גאלב מג'אדלה: יכול להיות שאוותר על המצגת כי יו"ר הוועדה והחברים מאוד מנוסים.

גאלב מג'אדלה: אעשה את זה מאוד מתומצת; ב-2008 אנו הולכים להניף כמה דגלים.

גאלב מג'אדלה: יש אוכלוסיות חלשות בתרבות שאנו רוצים להתמקד בהן בלי לפגוע באוכלוסיות אחרות, זה חרדים, עולים וערבים.

גאלב מג'אדלה: אלה שלוש האוכלוסיות החלשות.

גאלב מג'אדלה: זה לא הצגה עכשיו, זאת האמת.

גאלב מג'אדלה: 52% מהחברה הישראלית מתחת לקו העוני זה האוכלוסיות האלה.

גאלב מג'אדלה: האוכלוסיות החרדית והערבית בנושא התרבות זקוקות להרבה התחלות, בעולים יש פוטנציאל אדיר, הוא לא מקבל תמיכה דרושה.

גאלב מג'אדלה: אנו רוצים לשים דגש על האוכלוסיות האלה.

גאלב מג'אדלה: ירושלים בירת ישראל, כמעט אין בה תרבות, כמעט כל מוסדות התרבות קרסו, מהקאמרטה ואילך, כי תקנת ירושלים מ-25 מיליון ₪ ירדה ל-9 מיליון ₪ בקושי.

גאלב מג'אדלה: אתם יודעים מה עובר על ירושלים, אתם יודעים את הנסיגה של האוכלוסייה החילונית בירושלים, יש נסיגה בתרבות לאין שיעור, וזה לא ראוי לבירה, לאזרחים או למדינה.

גאלב מג'אדלה: לכן אנו הולכים לתבוע להחזיר את תקנת ירושלים, שמי שהמציא אותה הוא ראש הממשלה היום, מי שהיה ראש עיריית ירושלים בזמנו, ולהחזיר אותה לסדר גודל של 25 מיליון ₪ אחרת לא תהיה תרבות במדינה שלנו.

גאלב מג'אדלה: אי אפשר לקיים אירועי תרבות במוסדות תרבות לא ראויים.

גאלב מג'אדלה: אי אפשר לבוא להצגה מוצלחת, טובה שמתקיימת במתקן תרבות לא ראוי.

גאלב מג'אדלה: לכן צריך להחזיר תקנת השיפוצים, זה כ-35 מיליון ₪.

גאלב מג'אדלה: לא ייתכן שמוסדות התרבות שלנו לא יעמדו בסטנדרטים תרבותיים.

גאלב מג'אדלה: זה בקיבוצים, בעיירות, בערים, בישובים בינוניים אין בכלל תרבות, ואם יש, סגור, כי לא שיפצו אותו בעשר השנים האחרונות.

גאלב מג'אדלה: אלה הדגלים שאנו רוצים להניף ב-2008.

גאלב מג'אדלה: כדי לעשות את כל זה צריך לחזור לבסיס, ל-445 מיליון ₪ בתרבות.

גאלב מג'אדלה: היום זה 393 אחרי כל הקיצוצים.

גאלב מג'אדלה: הקיצוץ במשרד שלנו הוא 24 מיליון ₪, 4%.

גאלב מג'אדלה: יש משרד ממשלתי שהקיצוץ לא הגיע למיליון ₪, כי אצלנו זה משרד שונה.

ראובן ריבלין: כל המשרד פעילויות.

גאלב מג'אדלה: נכון.

גאלב מג'אדלה: הם לא מבינים את זה.

חיים אורון: מי לא מבין?

גאלב מג'אדלה: האוצר.

גאלב מג'אדלה: הם לא מבינים.

גאלב מג'אדלה: זה משרד שנותן משכורות.

גאלב מג'אדלה: אם אני לא מעביר הקצבה, אנשים לא מקבלים משכורת.

גאלב מג'אדלה: אני לא ידעתי עד לפני כמה חודשים שאנו משרד שנותן משכורות.

גאלב מג'אדלה: זו מציאות קשה, זו האמת, וצריך לחשוב פעם על רפורמה בתרבות.

גאלב מג'אדלה: אנו זקוקים לעזרה, 78 מיליון ₪.

גאלב מג'אדלה: שנית, אנו חייבים לחוקק חוק תרבות.

גאלב מג'אדלה: זה לא ראוי למדינה.

גאלב מג'אדלה: נניח שהייתי אזרח צרפתי, הייתי רואה את תקציב התרבות של מדינת ישראל, תגידו לי, זה לא בושה?

גאלב מג'אדלה: זה תקציב תרבות של עיר בינונית באירופה.

גאלב מג'אדלה: הדיון הוא מתמקד הרבה בתרבות אך הוא גם מדע וספורט.

גאלב מג'אדלה: איך זה שכל מי שיושב בחדר יודע או שמע או חקר, שההשקעה הכי משתלמת היום זה השקעה במדע, איך זה שהמדינה שלנו לא משקיעה במדע כדי לתת מענה לעוני ולאבטלה?

גאלב מג'אדלה: יושב חוקר ארבע שנים, בא איש הון מהונלולו, קונה את המחקר, עושה ממנו פי מאה רווחים והמדינה לא משקיעה במדע.

גאלב מג'אדלה: במדע הביטחוני תעשייתי משקיעה, אבל מה עם המדע האזרחי?

גאלב מג'אדלה: מה עם המדע השימושי היישומי?

גאלב מג'אדלה: מה הם המדע הבסיסי?

גאלב מג'אדלה: זה לא שייך למדינת ישראל?

גאלב מג'אדלה: למה אנו לא עושים את זה?

גאלב מג'אדלה: שים מיליארד למדע, תקבלו 20, אני אומר את זה לאנשי האוצר.

גאלב מג'אדלה: מדינת ישראל - אין לה תו תקן למתקני ספורט.

גאלב מג'אדלה: יש עשרה אולמות במדינה שחסרים להם 3 מטר מכל צד כדי שישחקו בהם כדור יד, הם לא יכולים להקים קבוצת כדור יד, וזה אחרי שהשקיעו 20 מיליון ₪.

גאלב מג'אדלה: אני גם מקצר את התהליך, לוקח את תו התקן האירופי, מושיב ארבעה אדריכלים, ובחצי מיליון ₪ יש תו תקן.

גאלב מג'אדלה: אין תו תקן לבניית מתקני ספורט במדינת ישראל.

גאלב מג'אדלה: בספורט אנו מניפים דגל של ספורט נשים ועממי, נכים, ואני לא צריך להסביר לכם למה.

גאלב מג'אדלה: השנה התחלנו לקבל כסף לספורט מוטורי וצלילה.

גאלב מג'אדלה: שני הענפים האלה היו מחוץ לתחום.

גאלב מג'אדלה: האוצר התחיל אתנו בעניין הזה, קיבלנו תקנים.

גאלב מג'אדלה: קרה דבר טוב, פעם ראשונה אומרים: זה תקדים, המולמו"פ עבר למשרד המדע, התרבות והספורט, בהחלטת ממשלה.

גאלב מג'אדלה: אני מקווה שבתקציב הבא מדיניות המדע בישראל תיקבע במשרד המדע, התרבות והספורט כאשר התקציב של המדען הראשי של המשרד יהיה תקציב ראוי שיוכל לקבוע את המדיניות הזו.

ראובן ריבלין: מה תקציב המולמו"פ?

ראובן ריבלין: אין בו כסף, אין בו כלום.

גאלב מג'אדלה: מבחינת זה שעבר באחריות אלינו זה הישג עצום.

גאלב מג'אדלה: קודם זה היה במשרד ראש הממשלה.

גאלב מג'אדלה: יש לו תקציב – 3.5 מיליון ₪, אנו נכפיל את התקציב מהמשרד שלנו.

גאלב מג'אדלה: יש יו"ר למולמו"פ, קיבלתי את המלצת הנהלת המולמו"פ למנות את פרופ' עודד אברבסקי, הוא חוזר מחו"ל השבוע, הוא אושר בממשלה, אנו מאמינים שזה יתחיל להמריא.

גאלב מג'אדלה: זה שינוי מהותי חשוב.

גאלב מג'אדלה: לא היה פשוט לעשות את זה.

גאלב מג'אדלה: שיתוף הפעולה מצד מנכ"ל משרד ראש הממשלה היה לאין שיעור.

גאלב מג'אדלה: אני שמח שעשינו את זה.

גאלב מג'אדלה: אם לא נלך לחוק תרבות ולתקציב רב שנתי לתרבות, למדע ולספורט נדמה לי שנחטיא את המטרה.

גאלב מג'אדלה: אני מעריך את המשרד הזה כחשוב מאוד, אני חושב שחוץ מהסיסמאות, שזה מפגש בין עמים, זה המשרד מס' 1 שהוא מפגש בין עמים, שהוא זירה לשיתוף פעולה בין לאומי בשלושת התחומים.

גאלב מג'אדלה: למשל, מישהו מכם היה מעלה בדעתו לפני חודש שהנבחרת העירקית בכדורגל תנצח את הנבחרת הסעודית, מהטובות במזרח התיכון, כשבשדה המשחק משחקים שיעים וסונים שמפוצצים מכוניות אחד לשני?

גאלב מג'אדלה: רק בצהלה של הניצחון של העירקים על הסעודים לצערנו הרב רכב אחד שהתפוצץ, נהרגו 50 איש ונפצעו מאות.

גאלב מג'אדלה: הייתי עכשיו בסרן, ראיתי מדען לבנוני מדרום לבנון שהבית שלו פוצץ, המדען הלבנוני הזה עובד ליד פקיסטני, ליד ישראלי, ליד צרפתי.

גאלב מג'אדלה: לא ייאמן.

גאלב מג'אדלה: המו"פים האזוריים שלנו - המחקר שעשה המו"פ בגולן הביא לכך שהיין בגולן קיבל לפני שנתיים מקום ראשון בעולם.

גאלב מג'אדלה: לכן אני מצפה מכם לשלב אתנו ידיים יחד עם ראשי התרבות שעשו עבודה יפה וגדולה ואמיצה בחודשיים האחרונים.

גאלב מג'אדלה: הם עשו את זה ביושר, אומץ לב, זכו לתמיכה של הרבה ח"כים מכל הסיעות, וזו הזדמנות להודות לכם ולאחרים – אני יודע שאורית הובילה בעניין הזה יחד עם מלכיאור, והביאו לנו הישגים.

גאלב מג'אדלה: אני רוצה שהמדענים וראשי הספורט ילכו בעקבות אנשי התרבות למאבק צודק, עיקש, נחוש כדי שנוכל להביא בשורה ולקבל את התקציבים הדרושים לנו.

גאלב מג'אדלה: אני רוצה לגלות לכם, ראש הממשלה הזמין אליו דיון בנושא התרבות בשבוע הבא.

גאלב מג'אדלה: זה גם מראה על בשורה מסוימת.

ראובן ריבלין: אתמול הוא נתן 150 מיליון לתאונות דרכים, אבל לקח את זה ממשהו אחר.

גאלב מג'אדלה: אני רואה בשורה בדיון הזה, אני מאוד מודה ליו"ר ולחברי הוועדה ואשמח לעמוד לרשותכם.

גאלב מג'אדלה: בלי קשר לתקציב אני חושב שהדיאלוג בינינו ושיתוף הפעולה צריכים להישמר לאורך כל השנה.

גאלב מג'אדלה: תודה.

ראובן ריבלין: אדוני השר ומכובדיי מהמשרדים השונים שהיו למשרד אחד, ב-1996-1998 התקיים בכנסת ישראל מאבק חשוב, עיקש, נחוש וצודק לגיבוש חוק הקולנוע.

ראובן ריבלין: אני מודיע לך שהחוק הזה ביוזמת חבר הכנסת דדי צוקר, ראש העיר חיפה שהיה ח"כ ועבדכם הנאמן, והמאבק הזה שכינס את רוב חברי הכנסת נתקל בחומה בצורה של המערכת של משרד האוצר והממשלה למנוע מימון ישיר של הקולנוע מתוך התמלוגים שמקבלת ממשלת ישראל.

ראובן ריבלין: זה היה מאבק עקרוני בין האוצר לכנסת.

ראובן ריבלין: בסופו של דבר באתי לראש הממשלה דאז נתניהו ולאחד מהפוליטיקאים המבטיחים הצעירים אריק שרון כמו גם פוליטיקאים ממפלגת העבודה לשעבר, ושבעים חברי כנסת מול אפס מתנגדים כולל ראש הממשלה נתניהו.

ראובן ריבלין: מה ההיגיון שעמד מאחורי החוק – שקולנוע הוא לא תעשייה אלא ערך, שאין שוק שיצדיק קולנוע כתעשייה.

ראובן ריבלין: יכולת מדינת ישראל להעמיד את הקולנוע בירידי קולנוע ולהוציא את שמה של ישראל על כל בעיותיה, תרבותה ומורכבותה היה רק באמצעות חוק הקולנוע.

ראובן ריבלין: אנחנו הכנענו את האוצר, ומאז האוצר אינו שקט, ואני מזהיר אותך אדוני השר שעם כל הדברים החשובים שהיום משרד ראש הממשלה מעניק לך מתוך רצון לחבר אותך לממשלה, וזה דבר חשוב מאוד, אני פוחד מאוד שעם כל הדברים החשובים שאמרת אנו הולכים לראות השנה דבר נורא ואיום – את אחת מיצירות הפאר של התרבות בישראל שכן מאז חוקק חוק הקולנוע יצא שמו של הקולנוע כשגריר של ישראל יותר טוב מכל המערכת של משרד החוץ, שגריר לטובה.

ראובן ריבלין: בעולם כולו שמה של ישראל נישא בפי כל.

ראובן ריבלין: אני מאמין באמונה שלמה שהקולנוע הישראלי מוציא דיבתה של מדינת ישראל כמגשרת בין חוסר ההיגיון בעיני העמים שמדינת ישראל היא יהודית ודמוקרטית יותר טוב מכל שגריר אחר.

ראובן ריבלין: יכול להיות ויכוח בתוכנו על נושא או מראה כזה או אחר.

ראובן ריבלין: נער הייתי גם זקנתי, הייתי שגריר של ישראל בעולם בתוקף תפקידיי כשר וכיו"ר הכנסת, ובסופו של דבר, אומרים: אם יש לכם מדינה כל כך דמוקרטית שבה הכל הוא באמת בא לידי ביטוי בוויכוח אמיתי, אנו נמצאים במצב שבו אנו יכולים רק להתגאות.

ראובן ריבלין: הקולנוע הוא ערך ערכי.

קריאה: אתה ציני.

ראובן ריבלין: אני לא ציני.

ראובן ריבלין: יש לי הרבה ויכוחים כשאני רואה את "ג'נין ג'נין" ואני הולך להפגין והולך לבג"ץ.

ראובן ריבלין: "ג'נין ג'נין" הוא יוצא דופן.

ראובן ריבלין: המערכת של הקולנוע בישראל היא אדירה.

ראובן ריבלין: הייתי נציג ציבור בקרן לעידוד, הצבעתי בעד חמסין ואני חושב שהבעיה שאז היתה מוסתרת בין הפלסטינים לבינינו בתוך מדינת ישראל היה דבר שהיה מחויב המציאות ופתח ויכוח שרק הועיל לנו.

ראובן ריבלין: הדבר הפאר הזה הולך להיות מבוטל בחוק ההסדרים - חוק הקולנוע.

ראובן ריבלין: עם כל הרצון וההבנה עם משרד ראש הממשלה, ידוע לך שהמשרד שלך הוא ביצועי שאין בו תקציב נוקשה, לכן כל דבר, למשל נתנו 150 מיליון לתחבורה, אתה תשלם מזה 4% וכך הלאה, עד שאתה נמצא במצב שבו אתה לא יכול לפעול.

ראובן ריבלין: יחד עם זאת, אדוני השר היקר, לך לממשלה ותדרוש שמועצת ההימורים תעבור למערכת שלך ושאתה תוכל לתעל כספים בהתאם לצורך שאתה היום מנסה לאסוף ממקורות שכמעט אינם קיימים.

ראובן ריבלין: מועצת ההימורים היום היא אחת המוחות של גביית כספים הגדולה ביותר שאינה מצריכה מאמץ תקציבי כי היום נדמה לי שהמחזור של ההימורים, מיליארד ו-600 מיליון, ואם המערכת של התרבות והספורט לא נמצאת תחת השרביט שלך, אנו מחמיצים את האפשרות הזו.

ראובן ריבלין: רשמנו לעצמנו 100 מיליון או 150 מיליון תוספת לתקציב.

ראובן ריבלין: על כל פנים נעמוד לרשותך ואם לא יעזרו לך, פה אחד נצביע נגד התקציב.

גאלב מג'אדלה: אם אנו נביא הצעת חוק להעביר את מועצת ההימורים אלינו, מקובל עליכם?

ראובן ריבלין: בהחלט.

חיים אורון: אני לא יודע אם הפתרון הוא להעביר את מועצת ההימורים לכאן.

חיים אורון: אין עוד כסף.

חיים אורון: מועצת ההימורים עובדת היום לפי קריטריונים.

חיים אורון: הבעיה שלי היא התקציב הזה.

חיים אורון: נתת דוגמאות מהעולם, שם מדברים על 2% מהתקציב, 1.5% מהתקציב, 3% מהתקציב.

חיים אורון: אנו ב-4, 5 פרומיל פחות מתקציב המדינה וזה לא משתנה וזה גם לא ישתנה כי יכול להיות שראש הממשלה יזמין אנשי תרבות.

חיים אורון: העניין מתחיל מזה, אם אני זוכר נכון, הצבעת בעד התקציב, אז מה אתה בא אלינו?

חיים אורון: אני לא אומר את זה לך באופן אישי, אלא אגיד את זה לכל השרים.

גאלב מג'אדלה: יש הפרדת רשויות.

חיים אורון: יש שתי רשימות שאני מנהל אותן כבר הרבה שנים.

חיים אורון: האחת על הלוח, כמה כל שר מבקש תוספת תקציב.

חיים אורון: אתה מבקש 78 מיליון ₪.

חיים אורון: הרשימה השנייה, כמה שרים באים לוועדה ואומרים: יש תקציב טוב, הצבענו בעדו, ותתמכו בו.

חיים אורון: לדעתי אף שר.

חיים אורון: בשנה שעברה היה ליברמן וציפי לבני.

חיים אורון: כל השרים האחרים ביקשו תוספת תקציב.

חיים אורון: זה גם לא משנה.

חיים אורון: אני לא אומר שבתקציב המדינה אין 78 מיליון ₪.

חיים אורון: גם בתקציב הקיים היום יש 78 מיליון ₪.

חיים אורון: אם הוועדה תצליח להעביר לך 78 מיליון ₪ בישיבה הבאה יביאו הנה רשימת קיצוצים ויגידו: מאה אחוז, קיצצנו בפריפריה שחשובה לך, זה מה שעשו עכשיו עם עוטף עזה, זה מה שעשו אתמול עם תאונות הדרכים וזה מה שיעשו עם התרבות.

חיים אורון: אגיד שני דברים – אחד, התקציב יכול היה להיות גדול ב-7,8 מיליארד ₪, לא היה קורה שום דבר – איך אני יודע?

חיים אורון: כי אומר את זה ברודט, אומר את זה אלי הורביץ, אומרים את זה כמה אנשים מאוד מרכזיים בממשלה, שגם היה יכול גילום ב-2.5, אבל כולכם הצבעתם בעד 1.7.

חיים אורון: כבוד השר, בתקציב תהיה הסתייגות על 2.5, וברגע שעובר 2.5 ולא 1.7 יש בשבילך לא 78 אלא 240.

חיים אורון: אני מתחייב.

חיים אורון: אבל אמר אבישי: הכל דיבורים פוליטיים.

חיים אורון: לא יכול להיות מצב, אבישי, שיושבים שרים בממשלה ומקבלים את התקציב הזה, כולל את כל הקיצוצים.

חיים אורון: איפה אני רואה את הבעיה הגדולה – בעדיפות של ממשלות ישראל הרבה מאוד שנים, למרות כל מיני הצהרות על התרבות והתחבקות עם אנשי תרבות, זה מאוד יפה, כל הזמן זה בנחיתות, בעיקר בפריפריה.

חיים אורון: אני מתעסק בבאר שבע כבר 15 שנה, ואני אומר לך, יפתחו את היכל התרבות בבאר שבע ויסגרו אותו אחרי שבועיים כי אין מי שישלם אפילו את המיזוג שם.

חיים אורון: אני בעד שבאר שבע תהיה מטרופולין של הנגב.

חיים אורון: בבאר שבע לא יהיה אולם רציני שימשוך תרבות, וכולנו נלך לראות הצגות בהיכל התרבות של ההסתדרות ונדפוק את הברכיים.

חיים אורון: זה לא יבוא בלי מקורות ממשלתיים.

חיים אורון: אני קופץ למדע – אמרת דברים נכונים.

חיים אורון: אז בייגה הביא קצת למדע דרך הרפורמה בהסתדרות אבל אני זוכר פה דיונים על שאלות מהותיות במדע שבשבילן צריך ממשלה, למשל יש לנו נשיא שמדבר כל היום על ננו טכנולוגיה או על ביו טכנולוגיה.

חיים אורון: הנושאים הללו מבלי שמדינה משקיעה בהם, הם לא יהיו.

חיים אורון: פיליפס יפתחו את הזרעים וחברה אחרת את הגנטיקה של בעלי חיים וחברה אחרת משהו אחר ונהיה מחוץ לסיפור הזה, וכל מדען רציני שיקדם משהו ילך למכור את מרכולתו בשוק הגדול.

חיים אורון: בשביל זה צריך ממשלה, כי אין גורם אחר שיכול לעשות את זה.

חיים אורון: אף אחד לא אומר שהחוק החופשי יכול לעשות מדע מהותי כזה או יכול לעשות תרבות.

חיים אורון: ראשי התרבות כבר היו אצלי, וראשי האומנים הם בתור ולא אמרנו מילה על הברוך הגדול ברשות השידור, שהוא חלק מהדיון הזה, והממשלה לא מקציבה מספיק מקורות לתרבות ולמדע ועד היום נמשך הוויכוח האם ייתנו לקולנוע עוד 10 מיליון ₪ או לתיאטראות או למוזיאונים שחלקם הגדול נמצאים במשבר וחלקם סגורים כבר, שכשירצו לשקם אותם, זה יעלה פי כמה וכמה.

ראובן ריבלין: רשות השידור זה מקור לגביית כספים.

ראובן ריבלין: הם מקבלים את האגרה.

ראובן ריבלין: נתנו להם פרסומות והם עדיין מדשדשים.

חיים אורון: אני בראש הלובי למען רשות השידור.

חיים אורון: אני תומך ב-78 מיליון ₪ ואני גם מגיש הסתייגות כמו עוד חברים.

חיים אורון: כללי המשחק ברורים.

חיים אורון: זה לא תלוי בנו.

חיים אורון: תביאו לוועדת הכספים שלושה חברים ולמליאה צריך הרבה יותר, כי הפער גדול מאוד.

חיים אורון: כל ההסתייגויות האלה שהשרים מעלים פה יופיעו במליאה.

חיים אורון: כולם ייפלו.

חיים אורון: חברי הכנסת יצביעו נגדם כי במליאה יקרה מה שקרה בממשלה – קנו את השרים כל אחד עם 10 מיליון ₪ למשרדו ואת אף אחד הדברים האלה לא מעניינים.

חיים אורון: התקציב יעבור.

חיים אורון: הוויכוח הגדול נגמר בשאלה אם מחלקים את העוגה או מוסיפים לה 3-4-5 מיליארד, וגם זה יחסר, כי אז ירצו 10 מיליארד.

חיים אורון: במצב הקיים אצביע אתך, אבל אני יודע מה יהיה.

חיים אורון: אם תצליח להשיג עוד 500 אלף ₪ למכון לתרגומי מופת - יש תרגומי מופת, הספרות העברית פורחת בעולם, ולפעמים צריך משהו.

חיים אורון: הסופרים שלנו, עמוס עוז, א.ב יהושע, דוד גרוסמן, מאיר שלו מתורגמים הכי הרבה בעולם שלא בארצות דוברות אנגלית, ואני כל פעם מקבל מכתב:

חיים אורון: אם היו 100 אלף ₪ היו גומרים לתרגם את הספר שלי, ואתה מחפש ומחפש, וזה סיפור של 500-600 אלף ₪.

חיים אורון: אני צודק בסכום?

חיים אורון: אז זהו.

חיים אורון: תודה.

מגלי והבה: תודה.

מגלי והבה: שמעתי, אדוני השר, את היעדים ששמת למשרד שלך – חרדים, עולים וערבים.

מגלי והבה: אני רוצה לחזק אותך, הפקידות שלך לא התחלפה אבל כל התקציבים של המיעוטים, אם אנו מדברים על תקציבי התרבות, אם חברי הכנסת היו שומעים את המספרים, היו נופלים מהכיסאות.

מגלי והבה: כל התקציב לתרבות למגזר הערבי 7.5 מיליון ₪ - פחות מהקרן שקוצצה של ירושלים.

מגלי והבה: לדרוזים מיליון וחצי ₪.

מגלי והבה: אני מדבר על התרבות.

מגלי והבה: אגב, אריק שרון בתפקידיו כשר היה אומר: זה לראש הממשלה, וכשאני אהיה ראש ממשלה - היה אומר ומתקן.

מגלי והבה: אתה השר, הייתי מצפה שתגיד: אני עושה מהפכה במשרד שלי בתקציבים, אל תפחד מאף אחד.

מגלי והבה: אתה שר כדי שתתקן.

מגלי והבה: מחלקים 400 מיליון ₪ תמיכות פחות או יותר לכל מיני עמותות.

מגלי והבה: אתם יודעים כמה עמותות במגזר הדרוזי?

מגלי והבה: 60.

מגלי והבה: כמה במגזר הערבי?

מגלי והבה: 600.

מגלי והבה: כמה במגזר היהודי?

מגלי והבה: כמה אלפים.

מגלי והבה: כמה תקציב התרבות למגזר הערבי במשרד שלך?

גאלב מג'אדלה: יש לנו מועצת תרבות, צריך להתייעץ אתה על תקציב.

גאלב מג'אדלה: כבר הגשנו בקשה למועצת התרבות להכפיל את התקציב ב-2008.

מגלי והבה: צריך לתת שוויון לכולם, אתה צריך לעשות רה ארגון במשרד שלך בנושא הזה.

מגלי והבה: בתחום הספורט – אתה יכול להגיד לי מה התקציב המקצועי למגזר שאתה מייצג במשרד שלך?

מגלי והבה: לכן אני אומר, אני מצפה ממך לראות טבלה עד שיתחילו דיוני התקציב, מה היה המצב, מה השר מג'אדלה דאג למגזר כדי שתהיה חלוקה צודקת, כי אם נמשיך לשבת באותו מקום ולא נדאג לשוויון הזה, אנו חוטאים למטרה ולציבור שאנו מייצגים אותו.

מגלי והבה: אגב, באותה נשימה אני רואה את הבעיה של החרדים ושל העולים.

מגלי והבה: חוסר הצדק קיים וצריך להילחם בזה.

מגלי והבה: על כן אל תסתפק במועט.

מגלי והבה: אתה יושב בכיסא, תעשה את השינויים האלה בתחומים שאתה ממונה עליהם.

מגלי והבה: הרבה תקציבים גם לא מגיעים למגזר – נוכח נעדר.

מגלי והבה: אני מכאיב לך בכוונה, אסור שמה שהיה הוא שיהיה.

אבישי ברוורמן: השיחות האלה תמיד חוזרות על עצמן, דבר לא משתנה.

אבישי ברוורמן: ראשית, אני מקבל בברכה את ידידי השר מג'אדלה.

אבישי ברוורמן: לגופו של עניין, יש פסול במצב שבו שרים באים לוועדת הכספים לקבל תוספות שהם לא יכולים לקבל בממשלה.

אבישי ברוורמן: תקציב התרבות של ישראל הוא מחפיר.

אבישי ברוורמן: כל מה שאתה מבקש מאתנו לתוספת של 83 – אני בעד, אך במשחק הפרלמנטרי שקיים כרגע הדרך היחידה היא או שגוף אחד, המפלגה שאנו חברים בה, או הממשלה שאתה יושב בה תדרוש את זה, אחרת מתחיל המשחק הזה לגבי מסגרת התקציב.

אבישי ברוורמן: את מסגרת התקציב אי אפשר לשנות – אני בעד ההגדלה ל-2.5% בתקרת ההוצאות.

אבישי ברוורמן: אם אני הייתי שר אוצר, הייתי עושה את זה, אבל לפני זה הייתי יושב ומסביר.

אבישי ברוורמן: ברגע שנגיד בנק ישראל מחליט שהוא לא עושה את זה, הוא מציג את זה בתור חוסר אחריות לכן אני לא מאמין שהממשלה הזו במצב שהיא נמצאת כרגע תשנה את מסגרת התקציב.

אבישי ברוורמן: כשאנו דנים על תרבות, מדע וספורט – בתרבות אין כלום כמעט.

אבישי ברוורמן: כל ראשי התיאטראות מבקשים עזרה כי חלקם לא מתפקדים בכלל.

אבישי ברוורמן: היה שר מדע, תרבות וספורט בשם וילנאי.

אבישי ברוורמן: הוא ביקש ממני לעמוד בראש ועדה, לבחון את מצבם של כל המוזיאונים בישראל.

אבישי ברוורמן: קיימתי ישיבה ונתתי לכל ראש מוזיאון עשר דקות להציג.

אבישי ברוורמן: אחרי הישיבה אמרתי לשר: יש לנו ועדה מכובדת, היא לא תמשיך לתפקד אלא אם כן אתה מראש מבטיח לי שיש תוספת תקציב.

אבישי ברוורמן: הוא אמר: אין לי.

אבישי ברוורמן: אמרתי: אף אחד מחברי הוועדה לא מוכן לעשות את הדוח האופטימלי כי זה קשקוש.

אבישי ברוורמן: חוק הקולנוע הזרים מקור תזרימי נוסף, בלתי תלוי.

אבישי ברוורמן: במצב הקיים כרגע, אם לא יהיה תזרים, וממשלה שאין לה כבוד לתרבות, ואני אומר שגם הכבוד למדע הוא לא מתאים, לא ייצאו ממנה בשורות גדולות.

אבישי ברוורמן: אנו נעזור לך.

אבישי ברוורמן: במאבק הזה ייתכן שנשיג מה שמגיע לעוד כמה מוסדות.

אבישי ברוורמן: קחו למשל את משרד הביטחון.

אבישי ברוורמן: שם ההחלטה על פרויקט של מאות מיליונים – אף אחד לא מבין, ואומרים: קדימה.

אבישי ברוורמן: בחיסכון הקטן במשרד הביטחון את כל נושא התרבות היה אפשר לפתור עשר פעמים, אבל אם אתה ידידי תבוא ותאמר לשר הביטחון ולממשלה שאתה דורש שהתוספת הגדולה של משרד הביטחון של ברודט יתקפל עליה אחרי שראה את כל הדרישות והסכים שקצת יהיה יותר לתרבות – לא תאמר לא, ואם תאמר זאת, זה יהיה חלק מהשיחה הכללית, אבל בהצבעה זה לא יקרה.

אבישי ברוורמן: צריך להיאבק על הדברים האלה אך הבעיה ממשיכה פה לאורך כל הדרך, סדר העדיפויות הוא קלוקל.

אבישי ברוורמן: לגבי הספורט, רציתי לשמוע ממך פירוש לגבי הספורט העממי.

אבישי ברוורמן: יש לנו במדינה הרבה כישרונות, אבל כל מדינה קטנה, מפתחים גם את הספורט העממי, ולנו יש הרבה מאוד כישרונות – אלופי הארץ בילדים, אלופים בנוער, ומגיעים לבוגרים – יש לנו כמה שחקנים שמסתובבים בעולם.

אבישי ברוורמן: גאלב, אנחנו אתך, אתה תקבל תוספת, יש לך חיבה מיוחדת לא רק אתנו אלא גם כנראה מראש הממשלה, וסביר שתקבל מתנה מראש הממשלה, אבל אם לא יהיה תקציב שונה לדברים שהם מוצרים ציבוריים בישראל, שום בשורה לא תצא מוועדת הכספים.

זאב אלקין: בתקציב הראשון שעבר פה, אני זוכר אתכם, ג'ומס ואבישי, אומרים לי שאם זה יעלה מ-1 ל-1.7, כל הבעיות ייפתרו.

חיים אורון: ממש לא.

סמדר אלחנני: התקציב לשנת 2008 גדל ב-3.2%.

סמדר אלחנני: סדר העדיפויות זה בעיה שלכם.

זאב אלקין: יש לי בקשה אליך, אדוני השר, שאני חושב שמן הדין שתתמוך בה.

זאב אלקין: ספר התקציב שהונח בפנינו ב-2006 וב-2007, הצורה היא כאילו מדובר בשורה קטנה מתקציב משרד החינוך.

זאב אלקין: כל תקציב התרבות זה שורה אחת.

זאב אלקין: התקציב של המדע זה שתי שורות והתקציב של הספורט זה שתי שורות.

זאב אלקין: מרגע שהפכת למשרד עצמאי, וזה נמשך מתקציב לתקציב, מן הדין שהתקציב של המשרד שלך יוצג בצורה רצינית ולא שלוש-ארבע שורות.

זאב אלקין: למעשה מה שמגיע לשולחננו כרגע זה לא מה שדיברת עליו, אדוני השר.

זאב אלקין: אני לא זוכר משרד אחד שמופיע בארבע שורות.

זאב אלקין: יש לזה היסטוריה, אבל מספיק עם ההיסטוריה הזו, זו כבר שנה שלישית של התקציב.

זאב אלקין: זה גם ייתן לנו אפשרות להגיש הסתייגויות, גם לקיים דיון רציני על הדברים.

זאב אלקין: יכול להיות שעוד לא מאוחר לתקציב 2008, זה גם ייתן כבוד למשרד שאתה מייצג.

זאב אלקין: הזכרת את חשיבות המדע.

זאב אלקין: ברור שתוספת המדע לשם המשרד זה לשם תפארה בלבד.

זאב אלקין: כשאתה מאחד את כל השורות, זה 65 מיליון, והתקציב האמיתי של המדע הוא בלשכת המדען הראשי במשרד התמ"ת ובאוניברסיטאות.

אבישי ברוורמן: הסיבה היחידה שהיה דיון לגבי נושא המדע היתה העובדה שמחקר בסיסי עברו באוניברסיטאות, מחקר מיידי בתעשייה ואז אמרו – ניסחו את זה בני בגין, שולמית אלוני, מחקר תשתיתי - באמצע.

אבישי ברוורמן: אז היתה השאלה המרכזית, איך עושים את זה.

אבישי ברוורמן: עד היום שום דבר מעשי לא קרה.

גאלב מג'אדלה: בסיסי באוניברסיטאות ושימושי במשרד התמ"ת ואנחנו באמצע.

זאב אלקין: אתם באמצע עם סכום מזערי שיש שאלה גדולה, שהמשרד הזה צריך לשאת באחריות למצב הלא פשוט של המדע בישראל כאשר המשאבים שעומדים לצורך המדע, אפילו מתוך התקציב הכללי של המשרד, הם זניחים לחלוטין.

זאב אלקין: לגבי העולים, ניסיתי לעבור גם בספר הירוק, כמעט לא מצאתי שם את המילה הזו.

זאב אלקין: כשאני מדבר על תרבות למשל, שורה מסוימת של פיתוח תרבות ערבית מצאתי, הסכום שהיה שם לא מספק אותי.

זאב אלקין: שורה מסוימת של תרבות תורנית מצאתי, אפילו של תרבות העדות השונות.

זאב אלקין: שום התייחסות בספר הירוק לנושא העולים לא מצאתי.

זאב אלקין: בנושא המדע מצאתי מיליון ומשהו, כאשר פעם זה היה שני מיליון ומשהו.

זאב אלקין: לכן השאלה, איך המדיניות הכללית שדיברת תבוא לידי ביטוי כשזה בסופו של דבר יפורק לסעיפים תקציביים בספר הירוק של תקציב 2008 ולהשקעות תקציביות.

זאב אלקין: בתוך תחום התרבות דיברת על ירושלים ובצדק, על הקיצוץ בתקנת ירושלים, ואני תומך בעמדתך שצריך להרחיב את זה, אך יש לי שאלה – יש מוסד בשם יד בן צבי שהוא אחד המוסדות שמפארים את שם ירושלים ומביאים אליה גם תיירים רבים.

זאב אלקין: התקציב של המוסד הזה קוצץ תוך כמה שנים במיליון ₪ רק מהתקנה של משרד התרבות וקוצץ באותן השנים שהתקציב הכללי של מינהל התרבות לא קוצץ.

זאב אלקין: תקציב 2006 מול תקציב 2004 – זה פחות או יותר אותו סדר גודל של תקציב מינהל התרבות, רק בתקציב יד בן צבי אני מוצא מיליון ₪ אחד פחות, ושם זה 15%-20% מתוך סך התקציב שהם מקבלים.

זאב אלקין: הפנייה שלי אליך, להחזיר את הקיצוץ הזה לקראת היערכות ל-2008.

זאב אלקין: בנושא הספורט, מתוך הספר הכחול יש שתי שורות, אך השאלה שלי אליך, האם בחלוקת התמיכה התקציבית זה נכון להתבסס רק על קריטריון שעליו אנו מתבססים בדרך כלל, השאלה אם הספורט אולימפי או לא.

זאב אלקין: אין לנו שום קריטריון של הישגים.

זאב אלקין: למשל, האולימפיאדה הבאה הולכת להיות בסין.

זאב אלקין: יש בארץ התאחדות לאושו שהיא אחת מהטובות בעולם.

זאב אלקין: היא לוקחת מדליות זהב בתחרויות עולמיות, שר התרבות והספורט של סין כשהיה פה התעקש לראות את האימון שלהם כי אמר שזה אחד המקומות המעטים בעולם חוץ מסין שיודעים להתמחות באושו.

זאב אלקין: סינים הולכים לערוך תחרות עולמית באושו במקביל לאולימפיאדה, כי הם פועלים להכניס את זה לספורט אולימפי.

זאב אלקין: זה בא עם העלייה הנה, הגיע מאמן שחינך פה ספורטאים.

זאב אלקין: מדינת ישראל לא משקיעה בזה, כמעט אפס, כי זה ספורט לא אולימפי.

זאב אלקין: אנו משקיעים בענפי ספורט קלאסיים, שעדיף לא להזכיר את ההישגים שלנו בהם.

זאב אלקין: אם ההישגים ישמשו כאחד הקריטריונים לתמיכה, זה יאפשר לנו לחלק את המשאבים המצומצמים שגם כך קיימים לאותם תחומים שבהם יש לנו סיכויים.

אורית נוקד: אני רוצה לברך אותך, אדוני השר, ואת צוות המשרד שלך.

אורית נוקד: אני מאמינה שתרבות זה גם ערך וגם נכס וצריך לעשות הכל כדי לחזק, לכן אני חושבת שלגבי הטווח הארוך, אני מוכנה להוביל את אותה הצעת חוק שכבר הוגשה בשנים קודמות - צריך אולי לשפץ ולשפר אותה, להקטין אולי את האחוזים, אך שיהיה ברור שהממשלה צריכה לתקצב אחוז מסוים לנושא התרבות.

אורית נוקד: דבר שני, נעשה הכל כדי לסייע.

אורית נוקד: אנו נדאג לנושא התרבות, ואני מוכנה גם לומר שלא אהסס להצביע בסעיפים שקשורים לתרבות נגד.

אורית נוקד: בוועדה הזו יש אנשים שיכולים להימנע או להתנגד.

אורית נוקד: אני מקווה שלא נצטרך להגיע לזה, אולי בהסכמה ניתן יהיה להגיע לתוספות האלה.

אורית נוקד: לגבי היעדים, הייתי ברחובות בשכונת קריית משה וראיתי מתנ"ס, נעשית שם עבודה בלתי רגילה והם חייבים עוד תקציבים, ואני חושבת שחייבים לסייע להם.

אורית נוקד: לא שמעתי את המילה פריפריה בזיקה לכל היעדים, וגם כאן צריך לטעמי לתגבר.

אורית נוקד: לגבי ירושלים, אם תצליח להחזיר את הסכום המקורי לתקנה, נתברך כולנו.

אורית נוקד: בנושא ספורט, צריך גם להתמקד בנוסף לספורט העממי גם באוכלוסיות בעלות הצרכים המיוחדים.

אורית נוקד: הנושא של שימור – בין אם מדובר בשימור אתרים, בין אם בשימור הזמר העברי, גם חשוב לתת עליו את הדעת ולשמור כי דור הולך ונעלם, ויקום דור שלא יידע את מה שהיה.

אבישי ברוורמן: שנים התעסקתי בנושאים של באר שבע.

אבישי ברוורמן: אולי זה הזמן שהשר יביא תקנה, כי באר שבע היא מטרופולין לנגב.

אבישי ברוורמן: לגבי ההקצאה, שנים ניסיתי לגייס כספים, שתהיה תקנה שאומרת:

אבישי ברוורמן: באר שבע כמטרופולין מקבלת איזושהי עדיפות בנושא התרבות.

אבישי ברוורמן: ישראל שאפה להיות אי תרבות גם של יהודים וערבים בעולם הערבי.

אבישי ברוורמן: היום בגלל התקציבים שמגישים פה על פני שנים ולאור ההתנהגות הכללית של המשטר אנחנו אי תרבות במובן של חוסר תרבות.

אמנון כהן: אדוני השר, קודם כל ברכות.

אמנון כהן: אני בטוח שתצליח להגדיל תקציבים, ועשית את המאבקים שלך, אבל אנו פה, אני אישית אעזור לך במספר סעיפים שחשובים לי מאוד: הפעילות של מכון יד בן צבי, נושא של מורשת עדות ישראל, מוסדות תרבות תורנית ותמיכה בהם.

אמנון כהן: בתחומים האלה אעזור לאדוני השר, ודרך התרבות נגיע לשיתוף פעולה כללי במדינה ומחוצה לה.

דור לי: אנו רוצים להודות לכם על ההזדמנות לבוא בפני הוועדה ולהשמיע דברינו.

דור לי: אני רוצה להתייחס ברשות

דור לי: כם להסכם שנחתם בעניין תקציב התרבות; זה קרה ב-2006.

דור לי: הרעיון מאחוריו מבחינת המוסדות והאומנים היתה פשרה מאוד קשה אך נועד להבטיח דבר אחד – רצינו לשרוד ולהגיע למצב שאנו יכולים לתכנן ולהיות במצב שאנו יודעים מה קורה כמה שנים קדימה.

דור לי: ההסכם הזה בא אחרי תקופה ארוכה של קיצוצים בתקציב התרבות ובתקציבי המוסדות והנקניק נפרס כמה פעמים עד שהגענו למספר שממנו התחלנו.

דור לי: התקציב אמור היה לגדול משנה לשנה כדי להבטיח אותה יציבות.

דור לי: הסכום שעליו דיברנו כל כך קטן, דובר על זה שהוא יהיה חסין מקיצוצים, שהקיצוץ יבוא מתקציב החינוך ולא מתקציבי התרבות.

דור לי: הקיצוצים הרוחביים לא היו אמורים לחול על תקציב התרבות, ובדיוק שנה אחרי, המספר שעליו דובר ב-2007 הוא לא המספר וההסכם שהגענו ב-2008 הוא לא ההסכם, וממשיכים לפרוס כאשר הנתונים בספר נמצאים לפניכם ואנו נמצאים במצב לא פשוט.

דור לי: לגבי 2007, תכננו תקציב ועכשיו בספטמבר באים להודיע לנו שיש קיצוץ בתקציב 2007.

דור לי: רוב התקציבים שלנו הם תקציבי שכר, וקשה מאוד לתכנן.

דור לי: מה שמביא את המוסדות למצבים כלכליים קשים ולגירעונות זה יותר ההתנהגות השלטונית ופחות ההתנהגות הלא אחראית של המוסדות.

ראובן ריבלין: מה היה לכם ב-2006, מה קיבלתם ב-2007 ומה ידוע לכם על 2008?

עמנואל מודריק: יש נסיגה בתרבות של כ-30 מיליון ₪.

עמנואל מודריק: זה משפיע על מוסדות, לא על מוזיאון ישראל שהוא מאוד חזק, אבל חצי מהזמן אני מטפל בתיאטרון ובסימפונטה, שבשבילם המיליון ₪ שירד ממוטטים את המוסד.

דור לי: התקציב היה אמור להיות 430 מיליון אם איני טועה וכרגע מופיע 388 מיליון.

דור לי: אני לא מדבר כרגע בשם מוזיאון ישראל אלא בשם כל המוזיאונים.

דור לי: אני מסתכל על כל תקציבי התרבות והם קוצצו בצורה משמעותית מאוד, יותר מכל משרד אחר.

דור לי: 2008 מביאה בחובה עוד קיצוץ כי הבסיס כל הזמן מקוצץ, וזה אומר שהרבה מוסדות לא יוכלו בכלל לפתוח את השנה.

אורית שפרן: אני מייצגת את תזמורת סימפונט רעננה אך במקרה זה אני מייצגת את כל התרבות.

אורית שפרן: כבוד השר, תודה, קודם כל, ואני רוצה למחות על מספר דברים; אחת, לגבי חלק גדול מהאוכלוסיות, בעיקר אוכלוסיית העולים, תרבות זה רווחה.

אורית שפרן: מבחינתם תרבות חשובה יותר מדברים אחרים.

אורית שפרן: המוסדות שלנו הם עתירי כוח אדם שמשתכרים פחות משכר מינימום.

אורית שפרן: אנו מחזירים למדינה כ-40% חזרה ממה שאנו מקבלים מכלל התקציב שלנו במיסוי, אנו גם בנושא של בני המיעוטים – הייתי אתמול אצל ראש עיריית רמלה, ודיברתי אתו על קונצרטים לכלל בתי הספר היסודיים, והתמהיל הוא 2,300 תלמידים יהודים ו-1,800 ערבים.

אורית שפרן: אנו מופיעים בנצרת בפסטיבל, אז אין כאן חלוקה.

אורית שפרן: נכון שאם מסתכלים במספרים מוחלטים מתוקף היותנו ממוקמים היכן שאנו ממוקמים, יש אצלנו יותר אוכלוסייה יהודית שמגיעה, אבל לא בנצרת ולא באבו גוש ולא ביפו ולא ברמלה, אנו משרתים רק אוכלוסייה יהודית.

אורית שפרן: אנו משרתים אוכלוסייה שמשוועת לתרבות.

אורית שפרן: 20% מהפעילות שלנו היא בתחום החינוך ואנו מסבסדים את זה מתוך התקציבים שלנו, כי בתוך בתי הספר ומתוך המגבלה של מחיר סל תרבות שנקבעה על ידי הממשלה אנו היום מסבסדים מתקציבנו השוטף את החינוך בתוך בתי הספר ובתוך מערכת החינוך מתוך תקציב התרבות.

אורית שפרן: יש לנו מזל גדול שהגיעו העולים החדשים שאצלם האומנות היא בנפשם והם לא מוכנים לוותר על זה, כי אחרת אני לא יודעת איפה היה מצבה של התרבות היום במדינת ישראל.

אורית שפרן: אנשים שמוכנים לצד עבודתם כאמנים מהשורה הראשונה לעבוד בלילות בשמירה, בנקיון משרדים וכו', ואני חושבת שבאמת זו הבושה הגדולה למדינת ישראל, אם אחר כך אני פוגשת מנקה מדרגות שביום מנגן אצלי בתפקיד ראשי והוא נגן מעולה ובברית המועצות הוא עסק רק בנגינה, והיה יכול להתקבל לתזמורת בכל מקום אחר בעולם, לדעתי זה אות הקלון הגדול שלנו.

סמדר אלחנני: הערה עקרונית; לפי החוק התמיכות בסעיף 3א צריכות להיות בתקציב שבא לאישור הוועדה והכנסת לפי סוג.

סמדר אלחנני: מה שקורה היום, יש סעיף – לקחתי את תקציב 2007, 464 מיליון לתרבות, אחר כך זה מופיע בחוברת הירוקה בתקנות עם פירוטים, וצירפתי לכם את זה.

סמדר אלחנני: מי צריך להחליט מה זה סוג ומה ילך לכל סוג?

סמדר אלחנני: סוג זה יכול להיות מקהלה, תיאטרון, מוזיאון, אבל אם רוצים ממיינים את זה אחרת.

סמדר אלחנני: כמובן, זה מחולק לפי קריטריונים אחידים, זה כתוב בחוק.

סמדר אלחנני: אבל כמה זה סוג?

סמדר אלחנני: כמה יחולק לכל סוג?

סמדר אלחנני: בחוק קובע בסעיפים הרבה פחות מתוחכמים מביאים לוועדת הכספים כל דבר – בחוברת הכחולה, לא בחוברת הירוקה.

סמדר אלחנני: אני מביאה את זה בפניכם, גם כתבתי את זה, זה בעיה עקרונית.

סמדר אלחנני: הכל מתנהל יותר טוב כשהדברים שקופים.

סטס מיסז'ניקוב: תודה רבה, כבוד השר, על שהגעת ואנשי משרדך שהגיעו.

סטס מיסז'ניקוב: כל מה שנאמר פה נכון וצריך לשנס מותניים כדי לתגבר את הדברים.

סטס מיסז'ניקוב: עד 2002 היה במינהל הספורט כל הנושא של מחלקת ספורטאים עולים, שהיה יועץ מיוחד לראש מינהל הספורט, אני מפנה אליך קריאה לחדש את המדור הזה.

סטס מיסז'ניקוב: אם נסתכל רק על המשלחת האולימפית שלנו, יש שם אחוז גדול של ספורטאים עולים.

סטס מיסז'ניקוב: אם תצליח להחזיר את היחידה הזו הזאת, גם בעזרתנו, זה יהיה עידוד גדול וברכה גדולה למדינת ישראל.

סטס מיסז'ניקוב: מה שהגברת אמרה לגבי נגנים, אותו דין לגבי ספורטאים שחלקם גם כן מתפרנסים מנקיון ומעבודות שחורות.

גאלב מג'אדלה: אני מודה לחברי, יו"ר הוועדה, ולחברי הוועדה, לצוות הוועדה המקצועי והמינהלי על הדיון היום, וודאי לראשי מוסדות התרבות ואחרים שנמצאים פה אתנו, כולל אנשי המשרד שלנו.

גאלב מג'אדלה: רובי, כמעט כל אנשי המשרד שנמצאים כאן שמעו אותי אומר באופן ברור לאוצר במו"מ: אני לא אשחק במשחק הזה, לא אעלה על המגרש הזה, האחריות היא עליכם.

גאלב מג'אדלה: זה עשרה ימים לפני ליל התקציב.

גאלב מג'אדלה: אני התכוונתי לזה ברצינות.

גאלב מג'אדלה: הצטרפה אלינו חברת הכנסת קולט אביטל שהיתה פעילה מאוד בכל נושא המאבק, ואנשי האוצר הבינו חד משמעית שאני לא מתכוון להיות בליל התקציב, ליל הסחר מכר, והם נכנסו ללחץ.

גאלב מג'אדלה: התחיל עליי לחץ ואז אנשי המשרד אמרו לי: אם תשחק אותה עקרונות, אנו נפסיד 30-40 מיליון ₪.

גאלב מג'אדלה: אני אומר לכם שאם לא הייתי מצביע בעד, אראה לכם פתק שיש לי בכיס, ואם תראו אותו, תראו כמה צדקתי שהצבעתי בעד.

גאלב מג'אדלה: יכולתי להיות אדם עקרוני.

גאלב מג'אדלה: אולי הייתי בא אליכם היום להתהדר בזה שלא הצבעתי אך היו 30 מיליון ₪ פחות.

גאלב מג'אדלה: לא בטוח שהיינו מצליחים להחזיר אותם.

גאלב מג'אדלה: תקציב הערבים יוכפל.

גאלב מג'אדלה: זה לא מספיק.

גאלב מג'אדלה: אמרתי את זה ביושר לראשי מוסדות התרבות.

גאלב מג'אדלה: אמרתי להם: אם לא תהיה תוספת, אקח מכם.

גאלב מג'אדלה: אמרתי זאת כי זו האמת.

גאלב מג'אדלה: צריך לעשות את זה במדורג כדי שהפגיעה באחרים לא תהיה גדולה אם חלילה לא נשיג את התוספות.

גאלב מג'אדלה: לגבי תקנת באר שבע, אבישי, קלענו לדעת חכמים, נאבקתי עם מועצת התרבות לאישורם להכפלת התקציב של האוכלוסייה הערבית ותקנה לבאר שבע כפי שיש לירושלים.

גאלב מג'אדלה: הספורט העממי הוא בנפשנו.

גאלב מג'אדלה: כל שקל שנשקיע בספורט העממי יחסוך למדינה אולי אלף – כשאנו מקימים קבוצות ספורט פעילות גופנית, אתה יודע כמה אירועי לב ומוח זה חוסך, כמה שיקום וטיפול?

גאלב מג'אדלה: אם לנו היה שכל מנווט של מדיניות כוללת, היו אומרים לי: קח 10 מיליון לספורט העממי כי זה יחסוך לנו בטיפול העממי הרפואי, חוץ מזה שאדם יוצא ממעגל העבודה והסבל שלו ושל משפחתו זה חוסך איזה 200 מיליון ₪ טיפול רפואי ושיקום.

גאלב מג'אדלה: לכן זה בסדר יומנו, גם הנשים, גם הנכים, אנו מניפים את הדגל הזה.

גאלב מג'אדלה: אנו הולכים לעשות שינויים אמיתיים.

גאלב מג'אדלה: חבריי במשרד כבר מפנימים את זה, אנו עושים את זה ביושר מתוך מחשבה גם בתקנות שדיברת עליהם, אנו הולכים לשנות את זה ותהיה שקיפות, ואנו נעשה את מה שאנו מאמינים.

גאלב מג'אדלה: יהיו שינויים, כבר יש שינויים במשרד, שינויים כרוניים, אני לא פוחד משינויים, אך נעשה את זה בדרך ראויה, בהידברות בתוך המשרד מתוך מחשבה שזה לטובת האוכלוסייה הישראלית.

גאלב מג'אדלה: תודה רבה.

סטס מיסז'ניקוב: תודה רבה לשר המדע, התרבות והספורט.

סטס מיסז'ניקוב: הישיבה נעולה.